b'\n_START_ARTICLE_\nTurpal-Ali Atgheriev\n_START_SECTION_\nBiografie\n_START_PARAGRAPH_\nAtgheriev, fost agent de circula\xc8\x9bie sovietic, a fost un veteran al R\xc4\x83zboiului din Abhazia. \xc3\x8en timpul Primului R\xc4\x83zboi Cecen el a coordonat toate unit\xc4\x83\xc8\x9bile care au luat parte la luptele din Grozn\xc3\xaei \xc8\x99i a servit drept comandant militar al Raionului \xc8\x98elkovski din Cecenia, pozi\xc8\x9bie din care a fost implicat, \xc3\xaen 1996, \xc3\xaen criza ostaticilor de la Kizliar \xc8\x99i Pervomaiskoe din Daghestan. Ulterior el a devenit vice prim-ministru \xc3\xaen guvernul pre\xc8\x99edintelui Aslan Mashadov._NEWLINE_\xc3\x8en iulie 1999, \xc3\xaen timp ce \xc3\xaencerca s\xc4\x83 ini\xc8\x9bieze un dialog cu partea rus\xc4\x83, Atgheriev a fost pentru scurt\xc4\x83 vreme arestat pe aeroportul Vnukovo din Moscova, \xc3\xaempreun\xc4\x83 cu adjunctul procurorului-general Adam Torha\xc8\x99ev \xc8\x99i al\xc8\x9bi doi oficiali de la biroul moscovit al Ministerului Cecen de Interne. Atgheriev a declarat \xc3\xaen dou\xc4\x83 r\xc3\xa2nduri presei ruse\xc8\x99ti c\xc4\x83 l-a alertat pe atunci directorul Serviciului Federal Rus de Securitate, Vladimir Putin, \xc3\xaen vara anului 1999, despre iminenta incursiune \xc3\xaen Daghestan a militan\xc8\x9bilor islami\xc8\x99ti ceceni. Atgheriev nu a luat parte activ\xc4\x83 \xc3\xaen Al Doilea R\xc4\x83zboi Cecen (la acea vreme nu mai avea al\xc8\x9bi oameni \xc3\xaenarma\xc8\x9bi \xc3\xaen subordine \xc3\xaen afara g\xc4\x83rzilor de corp personale). Cu toate acestea, el a fost \xc3\xaen mod fals implicat \xc3\xaen scandalosul schimb de prizonieri al lui Andrei Babi\xc8\x9bki, un jurnalist rus r\xc4\x83pit de armata rus\xc4\x83._NEWLINE_Atgheriev, pe care Nezavisimaia Gazeta \xc3\xael considera \xe2\x80\x9eultimul membru \xc3\xaen via\xc8\x9b\xc4\x83 al conducerii cecene care este loial f\xc4\x83r\xc4\x83 echivoc pre\xc8\x99edintelui Aslan Mashadov\xe2\x80\x9d, a fost capturat \xc3\xaen octombrie 2000 \xc8\x99i condamnat la 15 ani de \xc3\xaenchisoare. Pe 18 august 2002, \xc3\xaen timp ce \xc3\xae\xc8\x99i executa sentin\xc8\x9ba la \xc3\xaenchisoarea din Ekaterinburg, Atgheriev a murit \xc3\xaen mod misterios din cauza unei \xe2\x80\x9ehemoragii interne\xe2\x80\x9d atribuit\xc4\x83 leucemiei, de\xc8\x99i anterior condamn\xc4\x83rii starea lui de s\xc4\x83n\xc4\x83tate era perfect\xc4\x83. Vice prim-ministrul cecen Ahmed Zakaev a acuzat autorit\xc4\x83\xc8\x9bile ruse de asasinarea lui Atgheriev. Rudele lui au sus\xc8\x9binut chiar c\xc4\x83 a fost torturat p\xc3\xa2n\xc4\x83 a murit. Cazul a fost subliniat de Grupul pentru Ap\xc4\x83rarea Drepturilor Omului \xe2\x80\x9eMemorial\xe2\x80\x9d \xc3\xaentr-o scrisoare deschis\xc4\x83 adresat\xc4\x83 pre\xc8\x99edintelui Putin.'